PMIndiaData/PMIndiaSum huggingface dataset:
राष्ट्रीय छात्र सेनेच्या मेळाव्यात पंतप्रधान नरेंद्र मोदी यांचे वक्तव्य

एन सी सी अर्थात राष्ट्रीय छात्र सेनेच्या छात्रांनी आपले जीवन राष्ट्र आणि जनतेच्या कल्याणाप्रती वाहून घ्यावे, असे आवाहन पंतप्रधान नरेंद्र मोदी यांनी केले आहे. नवी दिल्लीत राष्ट्रीय छात्र सेनेच्या मेळाव्यात ते छात्रांना संबोधित करत होते. प्रजासत्ताक दिनाच्या सोहळ्यासाठीच्या दिल्लीतल्या सुमारे महिन्याभराच्या वास्तव्यात या छात्रांनी पाहिलेल्या चांगल्या गोष्टी आपल्यात बिंबवाव्यात तसंच या छात्रांनी आपल्या गावात, शहरात गेल्यानंतर स्वच्छता, देशभक्ती या मूल्यांचा प्रसारही करावा, असं पंतप्रधान म्हणाले. एनसीसी ही देशभरातल्या युवकांना जोडणारी संस्था आहे आणि देशाच्या ऐक्याप्रती या संस्थेचं योगदान आहे, असं त्यांनी सांगितले. घटनेचे शिल्पकार डॉ. बाबासाहेब आंबेडकर यांच्या 125व्या जयंतीची छाप या प्रजासत्ताक दिन सोहळ्यावर होती, असा उल्लेख करुन बाबासाहेब आंबेडकर यांनी अनेक खडतर प्रसंगांवर मात केली. त्यांच्या मंथनातून राज्य घटनारुपी अमृत त्यांनी निर्माण केले. ही राज्य घटना अनेक दशकांनंतरही आपल्याला खांद्याला खांदा भिडवून चालण्यासाठी मदत करत असल्याचे पंतप्रधान म्हणाले.
म्यानमारच्या प्रमुखांबरोबर पंतप्रधानांनी संयुक्तपणे माध्यमांना दिलेले निवेदन

महामहीम , म्यानमारच्या प्रमुख , प्रतिनिधिमंडळाचे सन्माननीय सदस्य , माध्यमांचे सदस्य , भारताच्या पहिल्या अधिकृत दौऱ्यावर आलेल्या महामहीम डॉ ऑन्ग सॅन सु की यांचे स्वागत करताना मला अतिशय आनंद होत आहे. महामहीम , तुम्ही भारतीय जनतेसाठी अजिबात परक्या नाहीत. दिल्लीतील स्थळे , आवाज आणि जिवंतपणा तुमच्या परिचयाचे आहेत . पुन्हा एकदा स्वागत , महामहीम , तुमच्या दुसऱ्या घरात! महामहीम , तुम्ही आदर्श नेत्या आहात .म्यानमारमध्ये लोकशाही स्थापित करण्याबाबतची तुमची स्पष्ट रूपरेखा, लढा आणि त्यामधील यश यामुळे जगभरातील लोक प्रेरित झाले आहेत . भारतात तुमचे स्वागत करणे हा खरोखरच आमच्यासाठी सन्मान आहे. दोन दिवसांपूर्वी गोव्यात पार पडलेल्या बिमस्टेक आणि ब्रिक्स -बिमस्टेक शिखर परिषदेत तुम्ही सहभागी झाल्याबद्दल आम्ही कृतज्ञ आहोत. महामहीम , तुमच्या सक्षम नेतृत्वाखाली म्यानमारने एका नवीन प्रवासाला सुरुवात केली आहे. आशा आणि आश्वासनांचा हा प्रवास आहे. तुमचा जोश आणि लोकप्रियता तुमच्या देशाला पुढील बाबींच्या विकासाच्या मार्गावर नेत आहे.
सात नव्या संरक्षण कंपन्यांच्या राष्ट्रार्पण समारंभात उद्या पंतप्रधान नरेंद्र मोदी यांचा दूरदृश्यप्रणालीद्वारे संदेश

नवी दिल्ली, 14 ऑक्टोबर 2021 विजयादशमीच्या पवित्र उत्सवाचे औचित्य साधत, उद्या म्हणजेच, 15 ऑक्टोबर, 2021 रोजी दुपारी 12:10 वाजता, संरक्षण मंत्रालयाच्या विशेष कार्यक्रमात सात संरक्षण कंपन्यांचे राष्ट्रार्पण केले जाणार आहे. विशेष सोहळ्यात, पंतप्रधान नरेंद्र मोदी यांचा संदेश दूरदृश्य प्रणालीच्या माध्यमातून प्रसारित केला जाणार आहे. संरक्षण मंत्री राजनाथ सिंह, संरक्षण राज्यमंत्री आणि संरक्षण उद्योगांचे प्रतिनिधी या कार्यक्रमाला उपस्थित राहतील. सात नव्या संरक्षण कंपन्यांविषयी माहिती:- केंद्र सरकारने आयुध निर्माणी मंडळाचे,100 टक्के सरकारी मालकीच्या कॉर्पोरेट कंपन्यांमध्ये रुपांतरण करण्याचा निर्णय घेतला आहे. आपली संरक्षण सज्जता वाढवण्यासाठी, देशाला संरक्षण उत्पादन क्षेत्रात, आत्मनिर्भर बनवण्याच्या दृष्टीने हा निर्णय घेण्यात आला आहे. या निर्णयामुळे संरक्षण उत्पादन निर्मिती क्षेत्रातील कार्यान्वयन स्वायत्तता वाढवली जाईल, कार्यक्षमताही वाढेल आणि विकास तसेच नवोन्मेषाच्या नव्या संधी उपलब्ध होतील. ज्या सात संरक्षण कंपन्यांचे कोर्पोरेटीकरण केले जाणार आहे, त्यांची नावे- म्युनिशन्स इंडिया लिमिटेड (MIL),आर्मर्ड व्हेईकल्स निगम लिमिटेड (AVANI), ॲडव्हान्स्ड वेपन्स अँड इक्विपमेंट इंडिया लिमिटेड (AWE India); ट्रूप कम्फर्ट लिमिटेड (TCL); यंत्र इंडिया लिमिटेड (YIL); इंडिया ओप्टेल लिमिटेड (IOL); आणि ग्लाईडर्स इंडिया लिमिटेड (GIL) अशी आहेत.
बेपत्ता आणि शोषित मुलांसंबंधी गोपनीय माहिती पोहचवण्यासाठी भारत आणि अमेरिका यांच्यातील सामंजस्य कराराला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने बेपत्ता आणि शोषित मुलांसंबंधी गोपनीय माहिती पोहचवण्यासाठी भारत आणि अमेरिका यांच्यातील सामंजस्य कराराला मंजुरी दिली आहे. भारताच्या राष्ट्रीय गुन्हे नोंदणी संस्था (NCRB) आणि अमेरिकेच्या राष्ट्रीय बेपत्ता आणि शोषित बालक केंद्र (NCMEC) यांच्यात हा करार करण्यात आला आहे. लाभ : हा करार अमेरिकेच्या एनसीएमईसीकडे उपलब्‍ध असलेल्या एक लाखाहून अधिक गोपनीय माहितीपर्यंत पोहचणे आणि भारतातील कायदा अंमलबजावणी संस्थांना अधिकार प्रदान करेल. यामुळे बालकांशी संबंधित अश्‍लील चित्रण आणि बाल लैंगिक अत्याचार संबंधी माहितीच्या आदान-प्रदानासाठी एक नवीन यंत्रणा स्थापन करणे शक्य होईल. तसेच कायदा अंमलबाजवणी संस्थांना गुन्हेगारांविरोधात कारवाई करण्याचे अधिकार मिळतील.
आमूलाग्र  बदलासाठी नीती आयोगाने रुपरेखा तयार करण्याचे पंतप्रधानांचे आवाहन

देशाचा येत्या 15 वर्षात विकासाची रुपरेखा दर्शविणारा आणि 21व्या शतकाच्या आगामी दशकांमध्ये देशाच्या विकासाचा पाया घालणारा आराखडा नीती आयोगाने करावा असे आवाहन पंतप्रधान नरेंद्र मोदी यांनी केले आहे. वृध्दीसंबंधी सुधारणांसाठी संपूर्ण जगभरातला काळाचा निकष आता समाप्त होत आहे. सध्याच्या काळात आमूलाग्र बदलाची गरज आहे असे नीती आयोगाच्या सदस्यांशी संवाद साधताना पंतप्रधानांनी सांगितले. गेल्या तीन दशकात बदलासाठी तंत्रज्ञानाने महत्वाची भूमिका बजावल्याचे अधोरेखित करतानाच बदलाची ही गती मंदावणार नाही असे आश्वासन त्यांनी दिले. जनतेचे जीवनमान उंचावण्यासाठी त्यात परिवर्तन घडवून आणण्यासाठीची क्षमता आणि धाडस केंद्र सरकारकडे असल्याचे पंतप्रधानांनी सांगितले. यापूर्वी भारतीय धोरणकर्त्यांचा आपल्या सामर्थ्यावर लक्ष देण्याऐवजी आपल्यातल्या उणीवाबद्दल खंत व्यक्त करण्याकडे कल होता. देशाच्या विकासाची व्यापक रुपरेषा तयार करण्यासाठी देशाची नैसर्गिक साधनसंपत्ती आणि मनुष्यबळाचा बुध्दीमानपूर्वक उपयोग परिवर्तनाच्या केंद्रस्थानी असेल असे पंतप्रधान म्हणाले. यासंदर्भात त्यांनी उपलब्ध जमिनीचा वापर, देशाची खनिजसंपत्ती, वापरात न आणलेली अपार सौर ऊर्जा यांची उदाहरणेही दिली. भविष्यात जागतिक मनुष्यबळाची गरज पूर्ण करण्याची क्षमता भारताकडे असल्याने लक्ष्य केंद्रित कौशल्य विकास महत्त्वाचा असल्याचे पंतप्रधानांनी सांगितले. देशाच्या पर्यटन क्षमतेच्या विकासावर त्यांनी भर दिला. विकासाला प्रोत्साहन आणि निर्यातीला चालना देण्यासाठी राज्यांसमवेत भागीदारी म्हणजे केवळ सहकार्यपूर्ण संघीयवादाचा एक घटक नव्हे तर ती काळाची गरज असल्याचे ते म्हणाले. कृषी क्षेत्राबाबत बोलताना केवळ कृषी उत्पादकता वाढविण्यावर लक्ष केंद्रित असता कामा नये तर सळसळत्या ग्रामीण अर्थव्यवस्थेच्या सर्वंकष विकासावरही लक्ष दयायला हवे. खाद्यान्न प्रक्रिया क्षेत्र, गोदाम विकास आणि तंत्रज्ञानाच्या महत्वावर पंतप्रधानांनी भर दिला. धोरणापेक्षा धोरणकर्त्यांची नियत अर्थात हेतू जास्त महत्वाचा असल्याचे पंतप्रधानांनी सांगितले. गिव्ह इट अप अभियान, स्वच्छता अभियान यांना मिळालेल्या यशातून नीती आयोगाने स्फूर्ती घ्यावी असे आवाहन त्यांनी केले. लोकांना केवळ आपल्या फायद्याच्या बाबतीतच रुची असते हा तज्ञांचा समज याद्वारे खोटा पडत असल्याचे सांगून व्यापक जनहितानेही लोक प्रेरित होत असल्याचे याद्वारे सिध्द होत असल्याचे पंतप्रधान म्हणाले. नियोजन राज्यमंत्री राव इंद्रजित सिंह, नीती आयोगाचे उपाध्यक्ष अरविंद पनगडिया, नीती आयोगाचे सदस्य, नीती आयोगाचे वरिष्ठ अधिकारी तसचे पंतप्रधान कार्यालय आणि कॅबिनेट सचिवालयाचे वरिष्ठ अधिकारीही या बैठकीला उपस्थित होते.
भारताच्या आगामी जी20 साठीच्या अध्यक्षपदाच्या पार्श्वभूमीवर जनतेने बोधचिन्ह डिझाइन स्पर्धेत सहभागी व्हावे- पंतप्रधान

भारताच्या आगामी जी20 साठीच्या अध्यक्षपदाच्या पार्श्वभूमीवर जनतेने बोधचिन्ह डिझाइन स्पर्धेत सहभागी व्हावे असे पंतप्रधान नरेंद्र मोदी यांनी म्हटले आहे. परराष्ट्र मंत्रालयाच्या अधिकृत प्रवक्त्याने केलेल्या ट्विटला उत्तर देताना पंतप्रधानांनी ट्विट केले: "आपल्या तरुणांची सर्जनशीलता साजरी करणारी एक विशेष स्पर्धा. या स्पर्धेत भाग घ्या!"
पंतप्रधानांनी लता मंगेशकर यांच्या सहवासातील आठवणींना दिला उजाळा

नवी दिल्‍ली, 28 सप्‍टेंबर 2022 पंतप्रधान नरेंद्र मोदी यांनी लता मंगेशकर यांच्याबरोबरच्या आपल्या संवादाच्या आठवणी आणि क्षणांना उजाळा दिला आहे. मोदी अर्काइव्हजवरील ट्वीटर धाग्याचा संदर्भ देत पंतप्रधानांनी ट्वीट केले आहे: “सुंदर धागा. अनेक आठवणी जाग्या झाल्या …”
भारत आणि न्यूझीलंडदरम्यानच्या सुधारित हवाई सेवा करारावर स्वाक्षऱ्या

भारत आणि न्यूझीलंड यांच्यातल्या सुधारित हवाई सेवा करारावर स्वाक्षऱ्या करण्यासाठी पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीत मंजूरी देण्यात आली. भारत आणि न्यूझीलंड यांच्यातल्या नागरी हवाई संबंधात या हवाई कराराला विशेष महत्व आहे. व्यापार, गुंतवणूक, पर्यटन, सांस्कृतिक देवाणघेवाणीला चालना देण्याच्या क्षमता या करारात आहेत.
राष्ट्रीय सागरी वाहतूक दिनानिमित्त पंतप्रधानांच्या शुभेच्छा, जलशक्तीवर भर देण्याची प्रेरणा डॉ बाबासाहेब आंबेडकर यांच्या जीवनकार्यातून- पंतप्रधान

पंतप्रधान नरेंद्र मोदी यांनी जनतेला राष्ट्रीय सागरी वाहतूक दिनाच्या शुभेच्छा दिल्या आहेत. “भारतातील सागरी जलवाहतूक क्षेत्राला मोठा इतिहास असून, देशात परिवर्तन घडवण्याची शक्ती त्यात आहे. आज राष्ट्रीय सागरी वाहतूक दिनानिमित्त, आपण देशाच्या समृद्धीसाठी सागरी शक्ती अधिक मजबूत करण्याचा संकल्प करुया. आपल्या सागरी वाहतूक क्षेत्राला गतिमान आणि सक्षम बनवण्याची प्रेरणा डॉ. बाबासाहेब आंबेडकर यांच्याकडून मिळाली आहे. डॉ बाबासाहेब आंबेडकरांनी जलाशक्ती, जलवाहतूक, सिंचन, कालवे आणि बंदरे यांना सर्वोच्च प्राधान्य दिले होते. या क्षेत्रात त्यांनी केलेले काम भारतीयांसाठी अत्यंत मोलाचे ठरले आहे.” असे पंतप्रधानांनी आपल्या संदेशात म्हंटले आहे.
दुहेरी करआकारणी आणि प्राप्तिकर वित्तीय चुकवेगिरी रोखण्यासाठी भारत आणि ब्राझील दरम्यानच्या करारात दुरुस्ती करण्यासाठीच्या प्रस्तावाला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली आज झालेल्या मंत्रिमंडळाच्या बैठकीत भारत सरकार आणि ब्राझील सरकार यांच्यात दुहेरी करआकारणी आणि प्राप्तिकरावरील कराची वित्तीय चुकवेगिरी रोखण्यासाठी झालेल्या कराराच्या तरतुदींमध्ये बदल करण्यासाठीच्या प्रस्तावाला मंजुरी देण्यात आली. धोरण आणि उद्दिष्टे यांची अंमलबजावणी मंत्रिमंडळाच्या बैठकीनंतर आवश्यक त्या गोष्टींची पूर्तता झाली की हा सुधारित करार अस्तित्वात येईल. त्यांच्या अंमलबजावणीकडे लक्ष ठेवून त्याचा अहवाल मंत्रालयाला दिला जाईल. महत्वाचा प्रभाव: या करारात झालेल्या सुधारणांमुळे दुहेरी करआकारणी टाळता येईल.या करारामुळे कराच्या अधिकारात स्पष्टता आल्यामुळे दोन्ही देशातील गुंतवणूकदार आणि उद्योजकांना कर निश्चिती मिळेल. या कारारात दुरुस्ती केल्यामुळे कराचा बोजा कमी होईल आणि पर्यायाने गुंतवणुकीला चालना मिळेल. मुद्देसूद सविस्तर माहिती: भारत आणि बाझील दरम्यान सध्या अस्तित्वात असलेला करार 26 एप्रिल 1988 रोजी करण्यात आला होता. आणि 2013 मध्ये त्यात माहितीच्या देवघेवीच्या तरतुदीत सुधारणा करण्यात आली होती. नव्या करारात सर्वच तरतुदींमध्ये सुधारणा करण्यात आली आहे . या सुधारित कराराच्या अंमलबजावणीत जी-20 परिषदेने केलेल्या शिफारसींची दखल घेतली जाणार आहे. पार्श्वभूमी: सध्या अस्तित्वात असलेल्या डीटीएसी करारातील तरतुदी आता जुन्या झाल्या असल्यामुळे कालबाह्य झाल्या आहेत. त्यामुळे आंतरराष्ट्रीय घडामोडींनुसार त्यांच्यात काळानुरूप बदल करण्याची आवश्यकता आहे
तिरंदाजी विश्वचषकातील कामगिरीबद्दल दिपीका कुमारी, अंकिता भकत, कोमलिका बारी, अतनु दास आणि अभिषेक वर्मा यांचे पंतप्रधानांनी केले अभिनंदन

पॅरीस इथे सुरु असलेल्या तिरंदाजी विश्वचषकातील उत्कृष्ट कामगिरीबद्दल दिपीका कुमारी, अंकिता भकत, कोमलिका बारी, अतनु दास आणि अभिषेक वर्मा यांचे पंतप्रधान श्री नरेन्द्र मोदी यांनी अभिनंदन केले आहे. "गेल्या काही दिवसात आपल्या तिरंदाजांनी विश्वचषकात उत्कृष्ट कामगिरी केली आहे. @ImDeepikaK, अंकिता भकत, कोमलिका बारी, अतनु दास आणि @archer_abhishek यांचे उल्लेखनीय यशाबद्दल आणि या क्षेत्रातील उद्योन्मुखांना प्रेरणा देणाऱ्या कामगिरीबद्दल अभिनंदन," असे पंतप्रधानांनी आपल्या ट्विटर संदेशात म्हटले आहे.
परदेशातल्या भारतीय मिशन प्रमुखांशी आणि व्यापार आणि वाणिज्य क्षेत्रातल्या हितधारकांशी पंतप्रधान 6 ऑगस्टला संवाद साधणार, अशा प्रकारचा पहिलाच उपक्रम

पंतप्रधान नरेंद्र मोदी, परदेशातल्या भारतीय मिशन प्रमुखांशी आणि देशातल्या व्यापार आणि वाणिज्य क्षेत्रातल्या हितधारकांशी 6 ऑगस्ट 2021 ला संध्याकाळी 6 वाजता दूरदृश्य प्रणालीद्वारे संवाद साधणार आहेत. ‘लोकल गोज ग्लोबल-मेक इन इंडिया फॉर द वर्ल्ड’अर्थात स्थानिक उत्पादने चालली जागतिक पातळीवर, भारतात निर्मित उत्पादने जगासाठी याची साद पंतप्रधान या कार्यक्रमात घालणार आहेत. उत्पादन क्षेत्र आणि अर्थव्यवस्थेवर व्यापक परिणामासह निर्यातीमध्ये विशेषतः सूक्ष्म, लघु आणि मध्यम उद्योग क्षेत्र आणि उच्च कामगार प्रधान क्षेत्रासाठी रोजगार निर्मितीची प्रचंड क्षमता आहे. भारताची निर्यात वाढवणे आणि जागतिक व्यापारात भारताचा वाटा वाढवणे यावर लक्ष्य केंद्रित करणे हा या संवादाचा उद्देश आहे. आपल्या निर्यात क्षमता विस्तारण्यासाठी हितधारकांमध्ये उत्साह निर्माण करणे आणि जागतिक मागणीची पूर्तता करण्यासाठी स्थानिक क्षमता उपयोगात आणण्याचा याचा हेतू आहे. केंद्रीय वाणिज्य मंत्री आणि परराष्ट्र व्यवहार मंत्री या कार्यक्रमाला उपस्थित राहणार आहेत. वीसपेक्षा जास्त विभागांचे सचिव, राज्य सरकारचे अधिकारी, निर्यात प्रोत्साहन परिषद आणि चेंबर ऑफ कॉमर्सचे पदाधिकारीही यावेळी उपस्थित राहतील.
आशियाई चषक स्पर्धेत कांस्य पदक जिंकल्याबद्दल पंतप्रधानांनी टेबल टेनिसपटू मनिका बत्रा हिचे अभिनंदन केले

नवी दिल्ली 20 नोव्हेंबर 2022 पंतप्रधान नरेंद्र मोदी यांनी आशियाई चषक स्पर्धेत कांस्यपदक पटकवणारी टेबल टेनिसपटू मनिका बत्रा हिचे अभिनंदन केले आहे. ट्विट संदेशात पंतप्रधान म्हणाले; “आशियाई चषक स्पर्धेत कांस्यपदक मिळवून भारतीय टेबल टेनिस क्षेत्रात इतिहास रचणाऱ्या मनिका बत्रा हिचे मी अभिनंदन करतो. तिच्या यशाने भारतभरातील अनेक खेळाडूंना प्रेरणा मिळेल आणि त्यामुळे टेबल टेनिस हा क्रीडा प्रकार देशात अधिकाधिक लोकप्रिय होईल. @manikabatra_TT”
भारत आणि बहरीन दरम्यान  मानवी तस्करी रोखण्यासाठी  सामंजस्य करार

मानवी तस्करीला आळा घालण्यासाठी विशेषत: स्त्रिया व बालकांच्या तस्करीला रोखण्यासाठी भारत आणि बहरीन दरम्यान एका सामंजस्य कराराला केंद्रीय मंत्रिमंडळाने आज 10 मार्च 2016 रोजी मान्यता दिली आहे. या सामंजस्य करारामुळे दोन्ही देशांमधील मैत्रीपुर्ण संबंध वृद्धिंगत होणार असून यामध्ये मानवी तस्करी विशेषत: स्त्रिया व बालकांच्या तस्करीसंदर्भात प्रतिबंध, बचावकार्य , पुनर्प्राप्ती आणि परत पाठवणी या विषयांवरील द्विपक्षीय सहकार्याला चालना मिळणार आहे. या सामंजस्य कराराअंतर्गत तस्करी विरोधी पथक व कृती दल मानवी तस्करीला रोखण्यासाठी दोन्ही बाजूंनी कार्य करणार आहे. या कराराच्या अंमलबजावणीची दोन्ही बाजूंनी पाहणी करण्यासाठी एका संयुक्त कृती दलाची स्थापना करण्यात येणार आहे. बहरीन येथे प्रामुख्याने वेठबिगारी व वेश्याव्यवसायाकरीता महिला व पुरुषांची तस्करी केली जाते. या सामंजस्य करारावर एप्रिल 2016 च्या पहिल्या आठवड्यात बहरीनला केंद्रीय गृह मंत्र्यांच्या आगामी भेटी-दरम्यान स्वाक्षरी होणे अपेक्षित आहे.
पारंपरिक औषध  पद्धती मध्ये भारत आणि इराण यांच्यातल्या सहकार्यासाठीच्या सामंजस्य कराराला केंद्रीय मंत्रिमंडळाची मंजुरी

पारंपरिक औषध पद्धती मध्ये भारत आणि इराण यांच्यातल्या सहकार्यासाठीच्या सामंजस्य कराराला केंद्रीय मंत्रिमंडळाने मंजुरी दिली आहे. लाभ- या सामंजस्य करारामुळे उभय देशात पारंपरिक औषध पद्धती मधले द्विपक्षीय सहकार्य वृद्धिगत होणार आहे. दोन्ही देशातली सांस्कृतिक परंपरा लक्षात घेता हा सामंजस्य करार अतिशय महत्वाचा आहे. पूर्वपीठीका- भारताला वनौषधीसह विकसित पारंपरिक औषध पद्धतीची समृद्धता लाभली असून सध्याच्या जागतिक परिस्थितीत या पद्धतीला प्रचंड वाव आहे. भारत आणि इराण यांच्यात संस्कृती,भाषा,परंपरा आणि वनौषधीचा उपयोग करणे यामध्ये साधर्म्य आहे. दोन्ही देशात प्रचंड जैव विविधता असून पारंपरिक औषध पद्धतीमध्ये उपयोगात येणाऱ्या अनेक दुर्मिळ वनस्पतींचे हे दोन्ही देश म्हणजे माहेरघर आहेत. इराणने, भारताला पारंपरिक औषध पद्धतीमध्ये अग्रगण्य म्हणून मान दिला आहे. भारतात यासंदर्भात व्यापक आणि मजबूत पायाभूत संरचना आणि उत्पादन निर्मिती आहे. आयुर्वेद,योग,निसर्गोपचार,युनानी,सिध्द,होमिओपथी यासारख्या पारंपारिक औषध पद्धतीचा जगभरात प्रसार करण्याची जबाबदारी आयुष मंत्रालयावर सोपवण्यात आली आहे.त्या अंतर्गत आयुष मंत्रालयाने चीन,मलेशिया,त्रिनिनाद आणि टोबेगो, हंगेरी,बांग्लादेश, नेपाळ, मंगोलिया या देशांबरोबर सामंजस्य करार करून या दृष्टीकोनातून पाऊले उचलली आहेत. श्रीलंकेसमवेत सामंजस्य करार करण्याचे प्रस्तावित आहे.
भारत आणि बांगलादेश यांच्या  सामायिक सीमेवर असलेल्या कुशियारा नदीमधून प्रत्येकी 153 क्युसेक पाणी काढून घेण्याबाबतच्या  सामंजस्य कराराला मंत्रिमंडळाने दिली मंजुरी

नवी दिल्‍ली, 28 सप्‍टेंबर 2022 पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने आज भारत प्रजासत्ताक आणि बांगलादेश यांच्यातील सामंजस्य कराराला कार्योत्तर मान्यता दिली, ज्याअंतर्गत सामायिक सीमेवरील कुशियारा नदी मधून भारत आणि बांगलादेश प्रत्येकी 153 क्युसेक पर्यंत पाणी काढू शकतील. भारताचे जलशक्ती मंत्रालय आणि बांगलादेशचे जलसंपदा मंत्रालय यांच्यात 6 सप्टेंबर 2022 रोजी, भारत आणि बांगलादेश त्यांच्या वापराच्या पाण्याच्या गरजेसाठी कोरड्या हंगामात (1 नोव्हेंबर ते 31 मे) सामायिक सीमेवरील कुशियारा नदीमधून प्रत्येकी 153 क्युसेक पाणी काढून घेण्याबाबत सामंजस्य करारावर स्वाक्षरी करण्यात आली. या सामंजस्य करारामुळे आसाम सरकार कुशियारा नदीच्या पात्रातून कोरड्या हंगामात (1 नोव्हेंबर ते 31 मे) 153 क्युसेक पाणी काढून घेऊ शकेल. या काळात उभय देशांकडून होणाऱ्या पाणी उपशावर लक्ष ठेवण्यासाठी दोन्ही देशांचे एक संयुक्त देखरेख पथक स्थापन केले जाईल.
भारत आणि श्रीलंका दरम्यान आंतरराष्ट्रीय उड्डाणे सुरू करण्यासाठी अलायन्स एअरला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने भारत आणि श्रीलंका दरम्यान आंतरराष्ट्रीय क्षेत्रात उड्डाण करण्यासाठी अलायन्स एअर कंपनीला पूर्वप्रभावाने मंजुरी दिली आहे. अलायन्स एअर ही एअर इंडियाची 100% सहाय्यक कंपनी आहे. अंतरिम कालावधीसाठी विशेष परवानगी देण्यात आली असून देशांतर्गत परिचालनासाठी अलायन्स एअरच्या ताफ्यात किमान 20 विमाने किंवा एकूण क्षमतेच्या 20% विमाने, यापैकी जे अधिक असेल ते होईपर्यंत ही व्यवस्था करण्यात आली आहे. भारताचे श्रीलंकेबरोबर अतिशय जवळचे द्विपक्षीय संबंध असून दोन्ही देशांदरम्यान संपर्क वाढवण्यासाठी तसेच दोन्ही देशातील जनतेमध्ये संवाद वाढवण्याच्या दृष्टीने संपर्क विस्तार करणे हा यामागचा उद्देश आहे. या मंजुरीपूर्वी पालाली आणि बट्टीकलोवा विमानतळावरून कुठल्याही प्रकारची व्यावसायिक उड्डाणे होत नव्हती.
पंतप्रधान उद्या वाराणसीच्या दौऱ्यावर

पंतप्रधान नरेंद्र मोदी उद्या 19 फेब्रुवारी 2019 ला उत्तर प्रदेशातल्या वाराणसीच्या दौऱ्यावर जाणार आहेत. तिथे विविध विकासकामांचे अनावरण ते करतील. डिझेलवरून विजेवर परिवर्तीत झालेल्या पहिल्या रेल्वेगाडीला पंतप्रधान हिरवा झेंडा दाखवतील. रेल्वेगाडीची पाहणी ते करतील. तसेच प्रदर्शनाला भेट देतील. ‘मेक इन इंडियां’तर्गत हा उपक्रम राबवण्यात आला. यासाठीचे संशोधन आणि विकास भारतातच झाला. सिरगोवर्धनपूर इथल्या श्री गुरू रविदास जन्मस्थान मंदिरात, गुरू रविदास जन्मस्थान विकासासाठीच्या प्रकल्पासाठी पायाभरणी, पंतप्रधान करतील. श्री गुरू रविदासांच्या पुतळ्याला ते आदरांजली वाहतील. तसेच सभेला संबोधित करतील. बनारस हिंदू विद्यापीठाच्या नव्याने बांधण्यात आलेल्या मदनमोहन मालवीय कर्करोग केंद्राचे उद्‌घाटन पंतप्रधान करतील. उत्तर प्रदेश, झारखंड, बिहार, उत्तराखंड आणि नेपाळमधून आलेल्या कर्करोगग्रस्तांना सर्वसमावेशक आणि परवडणाऱ्या दरात सेवा पुरवेल. लेहरतारा येथे होमी भाभा कर्करोग रुग्णालयाचे उद्‌घाटन पंतप्रधान करतील. या दोन कर्करोग रुग्णालयांच्या उद्घाटनामुळे कर्करोगावर गुणवत्तापूर्ण उपचार पुरवणारे केंद्र वाराणसी ठरेल. पहिल्या नव्या ‘भाभाट्रॉन’चे राष्ट्रार्पण पंतप्रधान करतील. बनारस हिंदू विद्यापीठात वाराणसी घाटाच्या भित्तीचित्रांचे आणि पंडित मदनमोहन मालवीय यांच्या पुतळ्याचे अनावरण पंतप्रधान करतील. आयुष्मान भारत योजनेच्या लाभार्थ्यांशी ते संवाद साधतील. त्यानंतर वाराणसीतल्या आऊरे गावात अनेक विकासकामांचे उद्‌घाटन पंतप्रधान करतील. विविध योजनांच्या लाभार्थ्यांना प्रमाणपत्र ते देतील. दिव्यांग व्यक्तींना मदत आणि सहाय्यक उपकरणे ते प्रदान करतील. त्यानंतर एका सभेला पंतप्रधान संबोधित करतील.
राज्यसभा खासदार श्री ऑस्कर फर्नांडिसजी यांच्या निधनाबद्दल पंतप्रधानांनी व्यक्त केला शोक

नवी दिल्‍ली, 13 सप्‍टेंबर 2021 पंतप्रधान श्री नरेंद्र मोदी यांनी राज्यसभा खासदार श्री ऑस्कर फर्नांडिसजी यांच्या निधनाबद्दल दु: ख व्यक्त केले आहे. आपल्या ट्वीट संदेशात पंतप्रधान म्हणाले : "राज्यसभा खासदार श्री ऑस्कर फर्नांडिसजी यांच्या निधनामुळे दु:ख झाले आहे. या दुःखाच्या प्रसंगी माझ्या संवेदना आणि प्रार्थना त्यांच्या कुटुंबासह आणि हितचिंतकांसोबत आहेत. त्यांच्या आत्म्याला शांती लाभो": पंतप्रधान
छत्तीसगडच्या अनुसूचित जमातींच्या यादीत दुरुस्ती करायला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने छत्‍तीसगडच्या अनुसूचित जमातींच्या यादीत दुरुस्ती करण्यासाठी संविधान (अनुसूचित जाति आणि जमाती) सुधारणा विधेयक-2016 मध्ये दुरुस्ती करायच्या प्रस्तावाला मंजुरी दिली आहे. छत्‍तीसगडच्या अनुसूचित जमातीच्या यादीत पुढील बदल केले जातील- प्रविष्‍टि‍ 5 मध्ये ‘’भारिया भूमिया’’ नंतर ‘’भुईंया, भूईयान, भूयान’’ यांचा समावेश केला जाईल. प्रविष्टि 14 च्या ऐवजी ‘’14. धनवार, धनुहर, धनुवार’’ टाकले जाईल. प्रविष्टि 32 आणि 33 च्या जागी :- ‘’32. नगेसिया, नागासिया, किसान 33. ओरांव, धानका, धनगढ़’’ प्रविष्टि 41 च्या जागी ‘’ 41 सवर, संवारा, सोनरा, साओनरा’’, प्रविष्टि 42 नंतर -‘’43.बिनझिया’’ या कायद्याला संविधान (अनुसूचित जाति आणि अनुसूचित जमाती सुधारणा विधेयक-2019 म्हणता येईल. या विधेयकाचे कायद्यात रूपांतर झाल्यानंतर छत्‍तीसगडच्या अनुसूचित जमातीतील नवीन सूचीबद्ध समुदायांना लाभ मिळू शकतील. या प्रमुख योजनांमध्ये मॅट्रिकोत्तर शिष्यवृत्ती , राष्‍ट्रीय विदेशी शिष्यवृत्ती, राष्‍ट्रीय फेलोशिप, राष्‍ट्रीय अनुसूचित जमाती वित्‍त आणि विकास महामंडळाकडून उच्‍च शिक्षणासाठी सवलतीच्या दरात कर्ज आदींचा समावेश आहे. याशिवाय सरकारी नोकऱ्या आणि शैक्षणिक संस्थांमध्ये आरक्षणाचा लाभ मिळवण्यासाठीही ते पात्र असतील.
पंतप्रधानांनी नवीन संसद भवन इमारतीच्या बांधकाम स्थळी प्रत्यक्ष भेट देऊन परीक्षण केले आणि इमारत उभारणी कामाचा घेतला आढावा

नवी दिल्‍ली, 27 सप्‍टेंबर 2021 पंतप्रधान नरेंद्र मोदी यांनी 26 सप्टेंबर 2021 रोजी संध्याकाळी, नव्या संसद भवन इमारतीच्या बांधकाम स्थळी प्रत्यक्ष भेट देऊन परीक्षण केले आणि सुरु असलेल्या इमारत उभारणी कामाचा आढावा घेतला. नियोजित स्थळी सुरु असलेल्या बांधकामात प्रगती होत आहे याची पंतप्रधानांनी खात्री करून घेतली आणि या प्रकल्पाचे काम वेळेवर पूर्ण करण्याचा आग्रह व्यक्त केला. इमारतीचे बांधकाम करणाऱ्या कामगारांशी पंतप्रधानांनी संवाद साधला आणि त्यांची विचारपूस केली. हे कामगार एका पवित्र आणि ऐतिहासिक कामात सहभागी झाले आहेत असे सांगून त्यांनी या कामाचे महत्त्व कामगारांना विषद केले. नव्या संसद भवनाच्या बांधकामाच्या जागेवर काम करणाऱ्या सर्व कामगारांचे कोविड प्रतिबंधक लसीच्या दोन्ही मात्रांसह लसीकरण पूर्ण झाले आहे याची खात्री करून घेण्याच्या सूचना पंतप्रधानांनी संबंधितांना दिल्या. तसेच दर महिन्याला तेथील सर्व कामगारांच्या आरोग्याची तपासणी केली गेली पाहिजे असे निर्देश देखील त्यांनी अधिकाऱ्यांना दिले. हे बांधकाम पूर्ण झाल्यानंतर, या उभारणी कामात सहभागी झालेल्या सर्व कामगारांचे नाव, मूळ ठिकाण, त्यांचा फोटो यांसह सर्व व्यक्तिगत तपशील असलेले डिजिटल संग्रहालय याच इमारतीच्या ठिकाणी उभारले जावे आणि त्यायोगे या सर्व कामगारांच्या इमारत उभारणीतील योगदानाचा सन्मान केला जावा अशा सूचना देखील त्यांनी केल्या. तसेच, या सर्व कामगारांना नव्या संसद भवन उभारणीतील त्यांची भूमिका आणि या प्रयासातील सहभाग दर्शविणारे प्रमाणपत्र देण्यात यावे असे देखील पंतप्रधान नरेंद्र मोदी यांनी यावेळी सांगितले. पंतप्रधानांनी अतिशय कमी सुरक्षा व्यवस्थेत आकस्मिक परीक्षण केले. पंतप्रधानांची नवीन संसद इमारत कार्यस्थळावर एक तास उपस्थिती होती.
पंतप्रधान नरेंद्र मोदी आणि स्लोव्हाक गणराज्याचे पंतप्रधान एडूआर्ड हेगर यांच्यात फोनवरून संभाषण

नवी दिल्‍ली, 28 फेब्रुवारी 2022 पंतप्रधान नरेंद्र मोदी यांनी आज स्लोव्हाक गणराज्याचे पंतप्रधान एडूआर्ड हेगर यांच्याशी फोनवरून संवाद साधला. युक्रेनमधून भारतीय नागरिकांची सुटका करण्यात आणि मायदेशी परत आणण्यासाठीच्या विशेष विमानांना परवानगी दिल्याबद्दल पंतप्रधान मोदींनी एडूआर्ड हेगर यांचे आभार मानले. पुढच्या काही दिवसांत तणावग्रस्त भागातून भारत इतर नागरिकांना मायदेशी परत आणणार आहे, त्या दरम्यान मदत करावी अशी विनंती त्यांनी केली. पंतप्रधानांनी हेगर यांना, भारतीय नागरिकांना मायदेशी परत आणण्याच्या प्रयत्नांचे विशेष दूत म्हणून कायदा आणि न्याय मंत्री किरेन रिजिजू, यांची नेमणूक करण्यात आल्याची माहिती दिली. युक्रेनमध्ये सुरू असलेल्या हिंसा आणि मानवतेवर आलेल्या संकटावर दुःख व्यक्त केले आणि भारत सतत करत असलेल्या, युद्धबंदी करून चर्चेने प्रश्न सोडविण्याच्या आवाहनाचा पुनरुच्चार केला. पंतप्रधान मोदींनी देशांचे सार्वभौमत्व आणि राष्ट्रांची प्रादेशिक एकात्मता याचा सन्मान करणे महत्वाचे आहे यावर भर दिला.
एनएटीआरआयपी प्रकल्पाच्या सुधारित खर्चाला केंद्रीय मंत्रिमंडळाची मंजूरी

नॅशनल ऑटोमोटिव्ह टेस्टिंग अँड रिसर्च अँड डेव्हलपमेंट इन्फ्रास्ट्रक्चर प्रोजेक्‍ट अर्थात एनएटीआरआयपीच्या सुधारित प्रकल्प खर्चाला केंद्रीय मंत्रिमंडळाने मान्यता दिली आहे. ऑटोमोटिव्ह उद्योगाच्या संरक्षण आणि संशोधनात्मक गरजा पूर्ण करण्याच्या दृष्टीने यामुळे मदत होणार आहे. रस्ता सुरक्षिततेसाठी जागतिक सर्वोत्तम प्रथांचे पालन तसेच पर्यावरण रक्षणासाठी एनएटीआरआयपी प्रकल्प गरजेचा आहे. भारतीय वाहन सुरक्षिततेच्या दृष्टीकोनातून जागतिक तोडीची व्हावी तसेच मध्यम आणि लघु उद्योगांच्या विकासालाही चालना मिळावी यादृष्टीने हा प्रकल्प उपयुक्त ठरणार आहे.
पंतप्रधान 7 ऑक्टोबर रोजी पीएम केअर्स अंतर्गत स्थापन पीएसए  ऑक्सिजन संयंत्रे राष्ट्राला समर्पित करणार

नवी दिल्‍ली, 6 ऑक्टोबर 2021 पंतप्रधान नरेंद्र मोदी 7 ऑक्टोबर 2021 रोजी सकाळी 11 वाजता उत्तराखंड मधील एम्स ऋषिकेश येथे आयोजित कार्यक्रमात 35 राज्ये आणि केंद्रशासित प्रदेशांमध्ये पीएम केअर्स अंतर्गत स्थापन 35 प्रेशर स्विंग ऍडसॉरप्शन (पीएसए) ऑक्सिजन संयंत्रे राष्ट्राला समर्पित करणार आहेत. यामुळे आता देशातील सर्व जिल्ह्यांमध्ये पीएसए ऑक्सिजन संयंत्रे असतील. यावेळी पंतप्रधान उपस्थितांना संबोधितही करणार आहेत. आतापर्यंत, देशभरात पीएम केअर्स अंतर्गत एकूण 1224 पीएसए ऑक्सिजन संयंत्रांना निधी पुरवण्यात आला आहे, त्यापैकी 1100 पेक्षा जास्त संयंत्रे कार्यान्वित झाली असून ती दररोज 1750 मे.टन ऑक्सिजनचे उत्पादन करत आहेत. कोविड -19 महामारीच्या उद्रेकानंतर भारताची वैद्यकीय ऑक्सिजन निर्मिती क्षमता वाढवण्यासाठी सरकारने केलेल्या सक्रिय उपाययोजनांचा हा पुरावा आहे. डोंगराळ भाग, बेटे आणि कठीण भूभाग असलेल्या प्रदेशांच्या जटिल आव्हानांना सामोरे जात देशातील प्रत्येक जिल्ह्यात पीएसए ऑक्सिजन संयंत्र उभारणीचा प्रकल्प कार्यान्वित करण्यात आला. 7,000 पेक्षा जास्त कर्मचाऱ्यांना प्रशिक्षण देऊन या संयंत्रांचे संचलन आणि देखभाल सुनिश्चित करण्यात आली आहे. एका एकत्रित वेब पोर्टलद्वारे त्यांच्या कामकाजावर आणि कामगिरीवर वास्तविक वेळेत देखरेख ठेवण्यासाठी एम्बेडेड इंटरनेट ऑफ थिंग्ज (IoT) उपकरणाचाही यात समावेश आहे. यावेळी केंद्रीय आरोग्य मंत्री तसेच उत्तराखंडचे राज्यपाल आणि मुख्यमंत्री देखील उपस्थित राहणार आहेत